钦定古今图书集成/理学汇编/文学典/第142卷 > 《为萧相谢赐太夫人国号告身状》元·稹
## 钦定古今图书集成/理学汇编/文学典/第142卷 > 《为萧相谢赐太夫人国号告身状》元·稹

“恩，赐臣母《国号告身》一通。”右今月日某乙奉宣恩旨，
赐臣母前件告身。恩光灼耀，捧载兢惶。对扬天休，无
任战越。臣家传儒素，母实劬劳。每织履以资臣宦游，
尝断织以勉臣师学。念臣庸昧，本望非高，所希捧檄
之荣，敢思开国之庆。陛下恩加望外，简自宸衷。石窌
封疆，已光于万叶。蕊珠文字，重降于九重。朝野谓之
殊私，宗族以之荣光。臣及臣母，以抃以欢。誓将斋戒
洗心，永奉真人之诰。缄縢在笥，深藏大帝之符。宝过
金籯，瑞同鹊印。蓼萧知感，雨露难酬。无任抃跃戴恩
之至。